Тэктанічнымі зрухамі называе Віталь Сіліцкі змены ў адказах на пытанне, адкуль пайшлі беларусы. У параўнанні з пачаткам гэтага стагоддзя выглядае на тое, што наконт вытокаў беларускай дзяржаўнасці ў грамадстве назіраецца амаль кансэнсус: большасць сучасных беларусаў (38,1 %) схільныя бачыць іх у Вялікім Княстве Літоўскім. У той час як у Полацкім і Тураўскім княстве, з аднаго боку, ды ў БССР, з другога, бачаць іх адпаведна 17,7 % і 12,4 % рэспандэнтаў. І гэтыя вынікі значна перавышаюць у адсотках адказы “Рэспубліка Беларусь” (9,2 %) і “БНР” (5 %). І толькі ў адной Віцебскай вобласці на першым месцы застаецца БССР. У той жа час, паводле вынікаў апытання, БССР-аўская ідэалогія губляе актуальнасць нават сярод людзей старэйшага пакалення.